**EELNÕU 2025/317**

 **KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon |  |
| kultuuri- ja spordikomisjon | JK |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu |  |

**VILJANDI LINNAVOLIKOGU**

**OTSUS**

30. jaanuar 2025 nr

Viljandi linna 2024. aasta teatripreemia

Viljandi Linnavolikogu 24.09.2015 määruse nr 65 „Viljandi linna teatripreemia“ alusel ning arvestades laekunud ettepanekuid Viljandi Linnavolikogu

**o t s u s t a b:**

1. Kinnitada Viljandi Linnavolikogu kultuuri- ja spordikomisjoni otsus.
2. Viljandi linna 2024. aasta teatripreemia saaja on:
	1. ………………………….……………..
3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tartuhk.menetlus@kohus.ee või Veski 32, 50409 Tartu.

1. Otsus jõustub teatavakstegemisest.

(allkirjastatud digitaalselt)

Helmen Kütt

linnavolikogu esimees

**Koostaja(d):** Annika Aasa

**Esitatud:** 13.01.2025

**Esitaja:** Viljandi Linnavalitsus **Ettekandja:** Liis Aedmaa

**Lk arv:** 4

**Hääletamine:** nõudmisel

Seletuskiri

**Viljandi linna 2024. aasta teatripreemia**

Eelnõu eesmärk on tunnustada väljapaistva tegevuse eest teatrikunsti edendamisel Viljandi linnas tegutsevat füüsilist isikut või kollektiivi või Viljandi teatrites etenduste lavale toomisel osalenud külalislavastajat või külalisnäitlejat.

Teatripreemia määramine toimub Viljandi Linnavolikogu 24.09.2015 määruse nr 65 „Viljandi linna teatripreemia“ alusel ning arvestades laekunud ettepanekuid. Ettepanekud on koondatud kokku alljärgnevas koondtabelis.

Määrusega saab tutvuda siin: <https://www.riigiteataja.ee/akt/402102015017?leiaKehtiv>

Preemia määramiseks esitati kokku 11 ettepanekut, neist 5 erineva isiku või kollektiivi tunnustamiseks.

Preemia suurus on 1500 eurot pärast riigi poolt kehtestatud maksude mahaarvamist. Preemiaga kaasneb Viljandi linna aukiri ja preemia saaja nimi kantakse Viljandi linna auraamatusse.

Preemia kantakse preemia saaja kontole hiljemalt 24. veebruariks 2025.

Preemia antakse üle Eesti Vabariigi 107. aastapäevale pühendatud pidulikul kontsertaktusel Pärimusmuusika Aidas 24. veebruaril 2025 või preemia saajale sobival ajal ning sobivas kohas.

**Teatripreemia preemiale esitatud kandidaadid:**

|  |  |
| --- | --- |
| **Kandidaat** | **Esitaja ja põhjendus** |
| 1. **TEATER TEMUFI**
 | *(esitaja Carolyn Mardim)*Kaheksa aastat projektiteatrina tegutsenud TEMUFI avas tänavu oktoobris Viljandis oma teatrimaja. Kolme teatrimajas tegutsetud kuu jooksul on välja toodud 3 uuslavastust, igaüks neist erinevale vanuse- ja sihtgrupile. Etendusi on külastanud lühikese aja jooksul mitmed tuhanded teatrinautlejad. Oma tegemistes lähtutakse põhimõttest „Publikut tuleb kanda kätel!“. TEMUFI uus teatrimaja on soe ja hubane ning publikut kantakse tõesti kätel majja sisenemise hetkest ning peale etendusi on võimalus istuda ja muljetada veel stiilses teatribaaris.Viljandi võib olla väike linn, aga siia mahub kaks eriilmelist teatrimaja. Kui Ugala on traditsiooniliselt turvaline ajalooline teatrimaja, siis TEMUFI *lounge*-teater pakub intiimsemat keskkonda, kus teatriõhtut nautida.Teater TEMUFI väärib auhinda ühelt pool seetõttu, et majanduskriisi keskel võeti ette julge samm oma teatrimaja avada ning teisalt selle eest, et nad Viljandi teatrikultuuri mitmekülgselt rikastavad. |
| *(esitaja Triinu Tints)*Uue teatrimaja avamine Viljandis. |
| *(esitaja MTÜ Viljandimaa Lasterikkad juhatus)*Uue teatrimaja loomine ning mitmete silmapaistvate ja menukate etenduste lavale toomine, näiteks „Wikmani poisid“. |
| *(esitaja Viljandi Linnavolikogu Isamaa saadikurühm, Helir-Valdor Seeder)*Erateater TEMUF, kes avas 2024. aastal Viljandis oma teatrimaja, hakkas toimima repertuaariteatrina ja sai seetõttu uue hingamise ja laialdasema tegutsemisvõimaluse ning mitmekesistas oma tegevusega oluliselt Viljandi teatripilti. |
| *(esitaja perekond Martinson)*Uue teatri avamisega Viljandi kultuuriellu panustamise eest. |
| *(esitaja Silver Kaljula)*MTÜ Temufi on Viljandi kultuuriellu märkimisväärse panuse andnud teater, mille pühendumus ja kirg on toetanud Viljandi linna ja maakonnas elava ja mitmekesise kultuurimaastiku arengut. 8 aasta jooksul on Temufi loonud palju mitmekesiseid lavastusi ja kultuuriüritusi, olles samas andnud paljudele näitlejatele-lavastajatele ning lisaks stuudio loomise näol veel noortele ja kogukonna liikmetele võimaluse osaleda ja ennast väljendada. Lisaks loonud töökohti ja tööampsu võimalusi 20-le kohalikule.2024. aastal avatud uus teatrimaja on suur samm edasi, pakkudes Viljandile täiendavat ruumi nii kohalikele kui külalistele, et nautida erinevaid kultuurisündmusi. Temufi eesmärk ei ole olnud vaid luua uusi lavastusi, vaid luua ka elav ja arenemiskeskkond, kus inimesed saavad kogeda kunstilist väljendust, töötada professionaalsete loojatega ning arendada oma teatrivaimu. |
| *(esitaja Viljandi linnavolikogu Eesti200 fraktsioon, Janika Gedvil)*Julged otsused vajavad tunnustust ja märkamist. Keerulisel majanduslikul ajajärgul, kui kõigil on raske ja peavad toime tulema eelarvekärbetega, on TEMUFI meeskond tunnustamist väärt. Ise ütlevad nad nii: teater TEMUFI eesmärk on luua maailm, mis pakub vaheldust argipäevale, aitab mõtestada reaalsust ja tuua soojust meie hinge. Toome publikuni teatri, muusika ja filmi sümbioosist koosnevaid loojutustusi, mis puudutavad, peegeldavad ja arendavad.Anname märkamise ja tunnustamisega hoogu ja autasustame teatripreemia nimetusega. Eesti kultuuripealinn Viljandi on saanud uue väärika kultuuriasutuse. |
| 1. **TEATER TEMUFI JA TEATRI MEESKOND**
 | *(esitaja Viljandi Linnavolikogu Eesti Keskerakonna saadikurühm ja Eesti Keskerakonna Viljandi linna osakond, Helmut Hallemaa)*TEMUFI on väike, omanäoline teater, mis tegeleb teatri, muusika, filmiga. 2024. aastal avati oma uus kodu, ruumid Tartu tänaval, Tartu tn 9, ajalooliselt ka ajalehe Sakala majas.Etenduste ja lavastuste kava on väikese teatri kohta muljetavaldav: nostalgiline draama „Wikmani poisid“, poliitkomöödia „Pidu Riigikogus“, „Oskar Luts ehk laul igavesest õnnest“, noortelavastus „Võtmesõnade võrk“, lastelavastus „Must ja valge koer“, lisaks Viljandi aastavahetuse ball. Tulekul on monolavastus „Vanja“ ja põnevik „Tumeaine“. |
| 1. **GARMEN TABOR**
 | *(esitaja Viljandi Linnavolikogu Eesti Keskerakonna saadikurühm ja Eesti Keskerakonna Viljandi linna osakond, Helmut Hallemaa)*Garmen Tabor, teater Ugala direktor ja näitlejaGarmen Tabor on eesti näitleja, lavastaja, Ugala teatrijuht, Teater Ugala direktor (teiseks ametiajaks ei kandideeri). Näitlejatööd 2024, hetkel töös olevates Ugala lavastustes „Arst“, peaosatäitjana, „Koju“ ja „Leskede kadunud maailm“. Garmen Tabor on olnud Tartu Ülikooli Viljandi kultuuriakadeemia lavakõne lektor (2011–2017), ühtlasi samas teatrikunsti programmijuht (aastast 2013), etenduskunstide osakonna juhataja (2014–2017). |
| 1. **UGALA TEATRI JA VALMIERA DRAAMATEATRI ÜHISLAVASTUS „COSMOPOLITAN“**
 | *(esitaja Viljandi linnavolikogu Eesti Reformierakonna saadikurühm ja linna piirkonnaorganisatsioon, Johan-Kristjan Konovalov)*Sõpruslinnade Viljandi ja Valmiera teatrid ühendasid jõud ja lõid koos kultuuri, riigi ja keelepiire ületava lavastuse. Et etendused toimuvad nii Viljandi Ugalas kui ka Valmiera Draamateatris, annab see kahe linna ja riigi elanikele lisapõhjuse üksteisele külla sõita. Ühislavastus tugevdab kahe teatri, kahe sõpruslinna ja kahe riigi vahelisi sidemeid ja kultuurilist teineteisemõistmist, mis hoolimata füüsilisest lähedusest on keelebarjääri tõttu tihtilugu väiksem, kui võiks olla. Lavastus on osa Tartu 2024 Euroopa kultuuripealinna aasta põhiprogrammist. |
| 1. **SILVIA SORO, HERTA SORO ja MARTA SORO**
 | *(esitaja Valimisliit Südamega Viljandis, Juhan-Mart Salumäe)*Lavastuse „Täiuslik“ loomise ja etendamise eest. Ühe pere kolme naise isiklikel lugudel põhinev lavastus „Täiuslik“ räägib ausalt ja väga valusalt söömishäiretest ja sellest, mida põlvest põlve edasi kestvad uskumused ja pidev püüd täiuslik välja näha teevad inimeste elude, tervise ja mõttemaailmadega. Nii isiklikul teemal laval sõna võtmine ja dokumentaalteatri võtmes rääkimine nõudis tegijalt suurt julgust. Lavastust jõudis vaatama suur hulk noori inimesi, kellel oli äärmiselt oluline neid lugusid kuulda. Vähetähtis ei ole ka, et etenduste järgselt oli võimalik osa saada ka vestlusringist spetsialistidega. |

(allkirjastatud digitaalselt)

Annika Aasa

kultuuri- ja spordispetsialist